மின்னாம்பள்ளி

மின்னாம்பள்ளி: இப்பெயரிலேயே நாமக்கல் மாவட்டத்தில் இரண்டு ஊர்கள் உள்ளன. திருச்செங்கோடு சட்டமன்றத் தொகுதிக்கு உட்பட்ட ஊர் ஒன்றும் நாமக்கல் சட்டமன்றத் தொகுதிக்கு உட்பட்ட ஊர் ஒன்றும் உண்டு. நாமக்கல் சட்டமன்றத் தொகுதிக்குள் உள்ள மின்னாம்பள்ளி புதுச்சத்திரம் ஒன்றியத்தில் உள்ளது. நாமக்கல் - சேலம் சாலையில் உள்ள புதன்சந்தையிலிருந்து சேந்தமங்கலம் செல்லும் சாலையில் இரண்டு கல் தொலைவில் இவ்வூர் அமைந்திருக்கிறது. பள்ளி என்னும் பொதுக்கூறு இதன் பெயரில் உள்ளது. பள்ளி என்பதற்குக் காரணம் சமண முனிவர்கள் வசித்த இடம் எனவும் கால்நடைகள் நிறைந்திருந்த இடம் எனவும் இருவகையாகக் குறிப்பிடுவர். மின்னாம் என்பதை மின்+ஆம் எனப் பிரிக்கலாம். மின் எனில் மின்னமரம் எனக் குறிக்கப்படும் ஒரு மரத்தைக் குறிப்பதாகக் கொள்ளலாம். மின்னமரங்கள் நிறைந்திருந்த ஊர் என்பதால் இந்தச் சிறப்புக்கூறு உருவாகியிருக்கலாம். இங்கு உடையார், பறையர், அருந்ததியர், கொங்கு வேளாளக் கவுண்டர் ஆகிய சாதியினர் மிகுதியாக வசிக்கின்றனர். இவ்வூரில் முக்கியத் தொழில் உழவே ஆகும். சேகோ பேக்டரி எனப்படும் ஜவ்வரிசி ஆலைகள் நான்கு உள்ளன. மாரியம்மன், காமாட்சியம்மன், அங்காள பரமேஸ்வரி எனப்படும் பெரியாண்டவன் ஆகிய கடவுள்களின் கோயில்கள் உள்ளன. சிறப்பான கலையரங்கம் ஒன்று இங்கு செயல்பட்டு வருகிறது. ஊராட்சி ஒன்றியத் தொடக்கப்பள்ளி ஒன்றும் உள்ளது.

 நாமக்கல் மாவட்ட ஊர்கள்